|  |
| --- |
| Dato21. august 2024 |

Kontak

**Tillægsnotat til**

**Notat om samling af Jobcenter og Borgerservice på Holbækvej**

August 2024

I henholdsvis 2019 og 2022 er omkostningerne ved en mulig tilbygning til Rådhuset på Holbækvej blevet undersøgt. Samtidig er et bud på mulige driftsbesparelser ved at samle flere kommunale funktioner på Rådhuset blevet estimeret. Der er i 2019 og 2022 regnet på en samling af Jobcentret og Borgerservice med den øvrige kommunale administration på Rådhuset i form af en tilbygning til de eksisterende bygninger mod vest.

Siden notaterne i henholdsvis 2019 og 2022 er det besluttet, at en del af Borgerservice skal etableres i det nye kulturhus på Vestre Havnevej. Derudover er der en forventning om, at der sker strukturelle ændringer på jobcenterområdet, selvom disse ikke er besluttet af folketinget. Dette tillægsnotat tager derfor udgangspunkt i, at der samlet skal etableres plads til 125-150 medarbejdere i de nye bygninger.

I forbindelse med arbejdet med råderumskataloget er administrationen på ny blevet bedt om til budget 2025 at fremlægge en vurdering af de økonomiske aspekter ved en samling af flere kommunale enheder på Rådhuset.

Som det fremgår i 2019-notatet, er der fortsat en forventning om en fremtidig driftsbesparelse i tilknytning til en samling af flere kommunale funktioner på rådhuset. Med afsættet om at kunne forholde sig til en eventuel beslutning om, at der skal arbejdes mere præcist videre med denne anlægsaktivitet, er de på det tidspunkt beregnede driftsbesparelser fastholdt dog fremskrevet med en prisfremskrivning på 10%.

På den baggrund er det valgt alene at opdatere den forventede anlægssum for en tilbygning til Rådhuset og den afledte drift på baggrund af driftsbesparelsen på de potentielt fraflyttede arealer og driftsudgiften til de nye arealer, hvor beregningen nu tager udgangspunkt i en tilbygning på 2.000 m2.

Byggeprojektet må forventes at løbe over to til tre år fra det tidspunkt den konkrete beslutning bliver truffet, og dermed vil en driftsbesparelse tidligst kunne forventes fra år 3-4.

Opdateret anlægsoverslag:

I forbindelse med de tidligere notater er det forudsat, at der skal opføres en tilbygning på 2.500 m2 til en samlet anlægssum på i alt 60 mio. kr. (i 2019-priser). På baggrund af de nye forventninger i forhold til medarbejdere vil der være behov for knap 2.000 m2 og det vil forholdsmæssigt svare til cirka 48 mio. kr. Fremskrives dette beløb, skal der i 2025 regnes med en samlet anlægssum på 60 mio. kr. I dette beløb er der medregnet udenomsarealer. Omlægning af parkeringsarealer er ikke indregnet, og der skal laves en mere konkret beregning af dette, når der er en mere præcis plan for, hvor tilbygningen skal ligge.

Afledt drift:

Driftsbesparelsen på de ejendomme, der tænkes fraflyttet, kan fremskrives til cirka 3,1 mio. kr. årligt. Driftsudgiften til de nye kvadratmeter kan fremskrives til cirka 1,1 mio. kr. årligt. I notatet er der desuden beskrevet en forventet driftsbesparelse i Jobcentret og Borgerservice, og dette beløb ligger fremskrevet på cirka 4,2 mio. kr.